
A közép-európai identitás természete – Kulturális gyökerek vagy politikai hovatartozás?

A közép-európai identitás régóta jelenlevő, ugyanakkor sokrétű és nehezen megfogható fogalom, ami különösen releváns napjainkban, hiszen vizsgálata rámutat az identitások dinamikus és összetett természetére, különösen az európai integráció kontextusában. A dolgozat ezért arra válaszol, hogy mi alkotja a közép-európai identitást, és hogy valóban létezik-e a politikaelméletben értelmezhető fogalomként. Majd pedig azt járja körül, hogy ha létezik közép-európai identitás, akkor az elsősorban politikai vagy kulturális identitásként nyilvánul-e meg. A kutatás átfogó szakirodalmi áttekintést, kulturális és történelmi narratívák kvalitatív elemzését, valamint a közép-európai régióból származó szakértőkkel ország-specifikus interjúkat ötvöz annak érdekében, hogy minél átfogóbb képet nyújtson erről az összetett kérdésről. A Közép-Európa-koncepciók és narratívák ismertetése után az identitás releváns fogalmi keretének segítségével kerülnek elemzésre azok a politikai ás kulturális elemek, amik egy esetleges identitás alapjaként szolgálhatnak. A politikai aspektusok részletes elemzése során a kutatás kitér arra, hogy milyen módon játszik szerepet a közép-európai identitás az államok közötti kapcsolatokban, a politikai szövetségépítésben és az európai integrációban. A szakirodalom és az interjúk elemzése alapján egy árnyalt és vitatott koncepció rajzolódik ki a közép-európai identitásról. Ugyanakkor izgalmas képet fest a regionális identitásokról, azoknak aspektusairól, változásairól és percepcióiról. A kutatás eredményei hozzájárulnak a közép-európai identitást, illetve a regionális identitásokat általánosságban véve, övező diskurzus árnyaltabb megértéséhez, megvilágítva annak létezését és betekintést nyújtva abba, hogy az identitást hogyan alakítja a politikai hovatartozás, illetve a közös kulturális vagy intellektuális hagyományok.



